《同李主敬题李南玉瑞竹诗卷》
元代·郭钰

往来曾看瑞竹图，君家盛事传里闾。阿翁抱孙宴宾客，祝词尽誇鸾凤雏。

今日重看瑞竹记，旧家文物君能继。羽毛红色彩云端，衔图应作皇王瑞。

瑞竹脩脩分两岐，节疏叶密寒参差。湿团晓翠烟花结，光浥空青露点垂。

大安园中万竿绿，满林春笋森群玉。能使一竿如此奇，王猷借看情何足。

好纵长梢拂紫烟，樽前风月招飞仙。培养深根子孙长，主翁与竹俱千年。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。